《题双峰禄天泉上人所藏南岳笑印蒲萄幛》
明代·张以宁

南岳之僧今玄奘，西游惯见龙珠帐。满襟萧爽金天秋，醉洒双峰雪色幛。

双峰上人昼诵经，阶前雨花深一丈。老髯合遝献夜光，贝阙苍苍月东上。

我尝酷爱温日观，今见此画尤豪宕。古藤千年蛟始蜕，霜骨脱落转崛强。

柔枝百尺凤下翔，翠蕤婀娜森相向。新须旧叶更可怜，蝉翼蝇头纷万状。

下有漪兰杂奇石，意态翛然甚幽旷。忆昔吾家汉博望，万里乘槎凌浩荡。

今朝展幛寒色来，眼底玉关冰雪壮。亦欲因之歌远游，大呼千斛凉州酿。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。